**TID – Tro – Identitet – Dialog**

**Beskrivelse**

TID er et opplegg for fellesskapssamlinger med unge voksne. Målet for samlingene er å gi deltakerne en mulighet til å reflektere over liv og tro.

Det er utarbeidet fire samlinger, tips til planlegging og forberedelse og ressurser for deltakelse på en gudstjeneste. Hver samling varer ca. 2,5 timer. Gudstjenesten kan enten være en kveldsgudstjeneste, eller deltakelse i vanlig søndagsgudstjeneste.

Dette finner du av ressurser: :

* Pedagogiske verktøy til hver samling.
* Tema for samlingene: *vandring i kirkerommet*, *vennskap og relasjoner*, *rettferdighet* og *gudstjeneste*.
* Enkel liturgi til avslutningsdelen.
* Forslag til sanger/salmer og bønner.

Samlingene innledes med en innføring i dagens tema. Dette er basis for gruppesamtalene og refleksjonene vi har i «tid for prat».

Temaene er valgt ut fra problemstillinger unge voksne er opptatt av ifølge boken” *Livsnær, relevant, tilgjengelig*”, utarbeidet av Kirkerådet (2013).

**Bruk av opplegget**

Kursledelsen må selv velge om de ønsker å bruke opplegget slik det står, eller ha det som et utgangspunkt for sine samlinger.

Flere av samlingene inneholder alternative valg av tekster og filmer som dere kan velge mellom. Det er ikke tid til å bruke alle forslagene dere finner i opplegget for hver samling. Bearbeid og fyll gjerne på med egne idéer, og grip tak i det deltakerne bringer inn.

Tid for prat: her er ønsket at dette skal stimulere til samtale om tema som er livsnære og relevante.

Samlingene er delt inn slik:

TID for mat. Et fellesskapsmåltid med god tid til samtaler.

TID for intro. Presentasjon av dagens tema.

TID for prat. Samtale og refleksjon i grupper rundt temaet.

TID for stillhet. Liturgisk avslutning.

**Planlegging**

* Finn egnet tidspunkt for samlingene.
* Opprett en ressursgruppe og planlegg samlingene i god tid før oppstart.
* Definer målgruppen og hvem dere vil invitere. Send/del ut invitasjoner. Bruk sosiale medier. Facebook, twitter, nettsider og andre medier, der målgruppen er aktive, er aktuelle kanaler for å invitere til samlingene.
* Hvor skal samlingene være? Kirken, menighetshuset eller annet lokale? Finn ut hvordan rommene skal innredes med tanke på felles innledning, grupper, måltid og liturgisk samling. Første samling er lagt opp til at kirkerommet skal benyttes. Dersom det ikke er en arbeidskirke kreves det ofte ekstra planlegging. Sørg for å ha en god plan for dette.
* Måltidet er fellesskapsbyggende og derfor en viktig del av programmet. Det er derfor nødvendig å ha en plan for gjennomføringen. Sørg for å ha folk til å ta ansvar for måltidene. Deltagerne kan utfordres til å delta her, men det må planlegges hvordan dette skal organiseres. Hvor måltidene legges inn i tidsplanen for kvelden er opp til kursledelsen, se gjerne forslaget for gjennomføring av kveldene. Husk beredskap for matallergier.
* Bestill spiralblokk til notater til alle deltagerne "10 gode grunner til å gå på gudstjeneste". Bokmål. *Artikkelnr: 4226 Nynorsk. Artikkelnr: 4227* [*http://gammel.kirken.no/?event=showbutikk&katid=94266*](http://gammel.kirken.no/?event=showbutikk&katid=94266)
* Økonomi: Utgifter til TID er i utgangspunktet til notatbok til deltagerne og mat. Dekkes dette av menigheten? Skal det være egenandel for deltakerne? Undersøk gjerne om det finnes andre muligheter for støtte, som for eksempel fra kulturetater, kommune og legater. TID er godkjent av K-stud. Gå inn på nettsiden for å se hva som må gjøres får å søke studiestøtte. [www.k-stud.no](http://www.k-stud.no/).

**Involvering av deltakerne**

Disse fire samlingene er et utgangspunkt for arbeidet. Kanskje er det naturlig å ha en flere samlinger, eller ha andre tema enn det som ligger i disse oppleggene. Legg til rette for prosesser som involverer de som kommer, slik at de får komme med temaer de er opptatt av. Hvordan kan dere sammen finne tema for samlingene som skal arrangeres? Hvordan tilrettelegge slik at noen av deltakerne er med og forbereder temaene?

**Ressurser**

TID for stillhet:

Bønnene i opplegget er hentet fra Norsk bønnebok i Norsk salmebok 2013. Bruk gjerne andre bønner.

TID for vandring, samling 1:

Tips: Undersøk om det finnes litteratur om den lokale kirken. Flett/tilpass dette inn i samlingen.

TID for vennskap og relasjoner, samling 2:

Musikkforslag:

Fra vugge til grav – Klovner I kamp 5.15

Scared of heights – Espen Lind

Venner – Halvdan Sivertsen

Virtuelle venner – Jan Eggum

Vennskap – Mors rebeller 3.25

Om vennskap – Ole Paus 3.26

Litteratur:

Profeten av Kahlil Gibran

Brukerveiledning for nedlasting av youtube-klipp. Klippene som brukes må lastes ned på forhånd. Bruk f.eks. keepvid free download.

TID for rettferdighet, samling 3:

Forslag til musikk:

One – Soweto Gospel Choir (African Spirit) 4.50

Forever young – Soweto Gospel Choir (African Spirit) 3.04

Wonderful world – Rebecca Ferguson (Freedom) 3.27

TID for gudstjeneste, samling 4:

Forslag til musikk:

Messe for en såret jord – Oslo Kammerkor

Credo – Oslo Gospel Choir

Liturgien for Den norske kirke

Anbefalt litteratur:

*”Livsnær, relevant, tilgjengelig”,* Antologi 2013, Den norske kirke

*Fra søndag til søndag*. Mari og Paul Erik Wirgenes. Dette er gjennomgang av søndagens tekstrekke.

<http://kirke18-30.no/>